Objava obvestila o odobritvi standardne spremembe specifikacije proizvoda za ime v vinskem sektorju iz člena 17(2) in (3) Delegirane uredbe Komisije (EU) 2019/33

(2021/C 251/11)

To obvestilo je objavljeno v skladu s členom 17(5) Delegirane uredbe Komisije (EU) 2019/33 (1)

OBVESTILO O ODOBRITVI STANDARDNE SPREMEMBE

„NIZZA“

PDO-IT-01896-AM01

Datum obvestila: 30. 4. 2021

OPIS ODOBRENIH SPREMEMB IN RAZLOGI ZANJE

1. Pravila o vinogradniških dejavnostih – položaj in lega vinogradov

Opis: pogoji za položaj in lego vinogradov so bili spremenjeni tako, da vključujejo vinograde, ki nimajo izključno južne/jugovzhodne/jugozahodne lege, kar pomeni, da so dovoljeni vinogradi v razponu od +45° do +315° ter vrhovi gričev in severna pobočja med –45° in +45°, kjer naklon na terenu ni več kot 8-odstoten.

Razlog: njihova izključno gričevnata lega pomeni, da tudi vinogradi, obrnjeni v navedenih smereh, optimalno absorbirajo sončno svetlobo, kar omogoča dobro zorenje in kakovost grozdja ter koncentracijo sladkorjev in polifenolov.

Sprememba je bila zahtevana, ker so podnebne spremembe ustvarile nove razmere, zaradi česar se je bistveno spremenilo stanje stvari v vinogradništvu, kar pomeni, da se optimalne razmere za proizvodnjo vina s kakovostnimi lastnostmi za označbo ponovno ustvarijo ali jih je mogoče najti drugje v okolju. Doba rasti vinske trte ni koledarsko leto, temveč predvsem meseci od maja do septembra. Segrevanje podnebja je v povprečju privedlo do zgodnejših trgatev kot v preteklosti. Poleg tega je treba upoštevati, da se vpliv sončne svetlobe na pobočju, obrnjenem proti severu, spreminja na način, ki ni linearen, temveč je bolj sorazmeren s trajanjem dneva, saj se ne spreminjajo samo ure svetlobe, temveč tudi višina sonca nad obzorjem in s tem vpadni kot. To so pojmi, o katerih so že razpravljali glavni podnebni znanstveniki in ki se zdaj uporabljajo pri proizvodnji vina. Zato zlasti na italijanskem polotoku povečana osončenost, tudi v zgornjem severnem delu, omogoča odlično zorenje grozdja po vsebnosti sladkorja in polifenolov ter dobre donose vina po kakovosti.

Sprememba se nanaša na člen 4(2) „Pravila o vinogradniških dejavnostih – položaj in lega vinogradov“ specifikacije proizvoda, pododdelka (A) in (B) člena 9 „Povezava z okoljem“ specifikacije proizvoda ter pododdelka (B) in (C) oddelka 1.8 „Povezava z okoljem“ enotnega dokumenta.

2. Pravila o vinogradniških dejavnostih – trgatev

Odpravljena je bila obveznost ročnega trganja grozdja. Odprava obveznosti ročnega trganja bo proizvajalcem omogočila, da sprejmejo najprimernejše metode za trganje grozdja, ki se uporablja pri proizvodnji vin z ZOP, na podlagi posebnih potreb, pri čemer se ohrani tradicionalna praksa ročne trgatve na območju proizvodnje Nizza. Možnost uporabe strojev za trgatev ustreza posebnim potrebam pridelovalcev po pospešitvi trgatve, nadomestitve pomanjkanja osebja, zmanjšanja stroškov upravljanja zemljišč in izkoriščanja tehnoloških inovacij pri mehanizaciji v vinogradništvu. Vse to se je zelo izboljšalo zaradi možnosti mehanske trgatve z uporabo strojev na lastni pogon ali vlečenih strojev s horizontalnim stresanjem. Ti so še posebej učinkoviti, kadar se uporabljajo načini gojenja vinske trte, ki vključujejo gojenje s pokončnimi površinami, kot sta gojitveni obliki guyot ali kordon z rezniki, ki sta značilni za območje proizvodnje. Ti stroji omogočajo izvajanje postopkov tudi na gričih in zagotavljajo visoko kakovost potrganega grozdja.

Sprememba se nanaša člen 4(2) „Pravila o vinogradniških dejavnostih“ specifikacije proizvoda ter pododdelek (C) oddelka 1.8 „Povezava z okoljem“ enotnega dokumenta.

3. Zahteve za označevanje

Pri označevanju in predstavitvi vin z ZOP „Nizza“ se lahko uporablja ime večje geografske enote „Piemonte“ [Piemont].

Razlog: cilj je potrošnike dodatno seznaniti z geografsko lego razmejenega območja, da bodo lažje prepoznali širši geografski, okoljski, zgodovinski in upravni okvir dežele Piemont, v kateri je območje proizvodnje vin z ZOP „Nizza“.

Sprememba se nanaša na člen 7(4) specifikacije proizvoda in oddelek „Dodatni pogoji – dodatne določbe o označevanju“ enotnega dokumenta.

4. Redakcijsko-tehnične spremembe

— Posodobljeni so bili kontaktni podatki v oddelku z drugimi informacijami enotnega dokumenta; to se nanaša na točke 2.1, 2.2, 2.3 in 2.5.

— Sklicevanja na posebno zakonodajo in uredbe so bili črtani iz specifikacije proizvoda in vključeno je bilo splošno sklicevanje na ustrezno veljavno zakonodajo.

ENOTNI DOKUMENT

1. Ime proizvoda

Nizza

2. Vrsta geografske označbe

ZOP – zaščitena označba porekla

3. Kategorije proizvodov vinske trte

1. Vino

4. Opis vina

1. „Nizza“ in „Nizza riserva“ (kategorija: Vino (1))

KRATEK OPIS

Barva: intenzivna rubinasto rdeča, ki s staranjem postane bolj granatno rdeča.

Vonj: intenziven, izrazit, eteričen.

Okus: suh, polnega telesa, usklajen in zaokrožen.

Najmanjši volumenski delež skupnega alkohola: 13 %.

Najmanjši ekstrakt brez sladkorja: 26 g/l.

Vsi analitski parametri, ki niso navedeni v spodnji preglednici, so skladni z omejitvami iz nacionalne zakonodaje in zakonodaje EU.

SPLOŠNE ANALITSKE LASTNOSTI

Največji delež skupnega alkohola (v vol. %):

—

Najmanjši delež dejanskega alkohola (v vol. %):

—

Najnižja vsebnost skupnih kislin:

5,0 grama na liter, izraženega kot vinska kislina

Najvišja vsebnost hlapnih kislin (v miliekvivalentih na liter):

—

Najvišja vsebnost skupnega žveplovega dioksida (v miligramih na liter):

—

2. „Nizza“ z izrazom „vigna“ in „Nizza riserva“ z izrazom „vigna“ (kategorija: Vino (1))

JEDRNAT TEKSTOVEN OPIS

Barva: intenzivna rubinasto rdeča, ki s staranjem postane bolj granatno rdeča.

Vonj: intenziven, izrazit, eteričen.

Okus: suh, polnega telesa, usklajen in zaokrožen.

Najmanjši volumenski delež skupnega alkohola: 13,50 %.

Najmanjši ekstrakt brez sladkorja: 28 g/l.

Vsi analitski parametri, ki niso navedeni v spodnji preglednici, so skladni z omejitvami iz nacionalne zakonodaje in zakonodaje EU.

SPLOŠNE ANALITSKE LASTNOSTI

Največji delež skupnega alkohola (v vol. %):

—

Najmanjši delež dejanskega alkohola (v vol. %):

—

Najnižja vsebnost skupnih kislin:

5,0 grama na liter, izraženega kot vinska kislina

Najvišja vsebnost hlapnih kislin (v miliekvivalentih na liter):

—

Najvišja vsebnost skupnega žveplovega dioksida (v miligramih na liter):

—

5. Enološki postopki

5.1. Posebni enološki postopki

1. Staranje

Posebni enološki postopek

„Nizza“: starano mora biti vsaj 18 mesecev, od tega vsaj 6 mesecev v lesenih sodih, od 1. januarja leta po trgatvi.

„Nizza vigna“: starano mora biti vsaj 18 mesecev, od tega vsaj 6 mesecev v lesenih sodih, od 1. januarja leta po trgatvi.

„Nizza riserva“: starano mora biti vsaj 30 mesecev, od tega vsaj 12 mesecev v lesenih sodih, od 1. januarja leta po trgatvi.

„Nizza riserva vigna“: starano mora biti vsaj 30 mesecev, od tega vsaj 12 mesecev v lesenih sodih, od 1. januarja leta po trgatvi.

2. Dolivanje vina v sodih

Posebni enološki postopek

Ves čas obveznega staranja se lahko v sode doliva enako vino istega letnika, ki se lahko hrani v posodah, ki niso leseni sodi, in znaša do 10 % skupne količine.

3. Obogatitev

Ustrezna omejitev pri proizvodnji vin

Predvidena ni nobena oblika obogatitve za povečanje deleža alkohola vin z DOCG „Nizza“.

5.2. Največji donosi

1. „Nizza“ in „Nizza riserva“

49 hektolitrov na hektar

2. „Nizza“ z izrazom „vigna“ v tretjem letu po zasaditvi

26,60 hektolitra na hektar

3. „Nizza“ z izrazom „vigna“ v četrtem letu po zasaditvi

30,80 hektolitra na hektar

4. „Nizza“ z izrazom „vigna“ v petem letu po zasaditvi

35 hektolitrov na hektar

5. „Nizza“ z izrazom „vigna“ v šestem letu po zasaditvi

39,90 hektolitra na hektar

6. „Nizza“ z izrazom „vigna“ od sedmega leta po zasaditvi naprej

44,10 hektolitra na hektar

6. Razmejeno geografsko območje

Območje proizvodnje vin z DOCG „Nizza“ zajema celotno ozemlje naslednjih občin: Agliano Terme, Belveglio, Calamandrana, Castel Boglione, Castelnuovo Belbo, Castelnuovo Calcea, Castel Rocchero, Cortiglione, Incisa Scapaccino, Mombaruzzo, Mombercelli, Nizza Monferrato, Vaglio Serra, Vinchio, Bruno, Rocchetta Palafea, Moasca in San Marzano Oliveto.

7. Glavne sorte vinske trte

Barbera N.

8. Opis povezave

ZOP „Nizza“ (kategorija: Vino (1))

Naravni dejavniki, pomembni za povezavo

Območje pridelave obsega 18 občin v pokrajini Asti, ki mejijo na občino Nizza, ki je že tradicionalno območje, na katerem se goji sorta vinske trte barbera.

Gre za območje z nizkimi griči z nadmorsko višino od 150 do 400 metrov, za katero je značilno zmerno podnebje z malo vetra in povprečno približno 700 mm padavin letno. Tla so večinoma apnenčasta, srednje globoka in ležijo na lapornati apnenčasto-vulkanski drobnozrnati kamniti podlagi. Svet vinorodnega območja Nizza je geografsko del pliocenske kotline v pokrajini Asti; večinoma je sedimentnega izvora, s prevladujočimi terciarnimi lapornatimi formacijami vulkanskega izvora. Tla vsebujejo veliko kalcijevega karbonata in običajno malo organskih snovi ter imajo nizko, vendar popolnoma uravnoteženo vsebnost hranilnih snovi.

ZOP „Nizza“

Človeški dejavniki, pomembni za povezavo

Popolna sinergija med človekom in okoljem na območju Nizza se kaže v gojenju vinske trte z uporabo tradicionalne konturne obdelave, brajd z gojitveno obliko guyot ter včasih sistemi kordonske rezi, ohranjanju majhnega donosa in razumnem pletju listja, kar skupaj z južno lego omogoča najboljše izražanje kakovosti grozdja barbera. Vinogradniška pokrajina vinorodnega območja Nizza je izjemen rezultat tradicije proizvodnje vina, ki se razvija in prenaša iz roda v rod že vse od antike ter podpira lokalno skupnost in gospodarstvo.

Sad kulturne tradicije je dobro razvita dediščina strokovnega znanja in vinogradništva, tehnik vinifikacije in staranja vina, ki temeljijo na odličnem poznavanju sorte barbera, ki se na tem območju goji že od nekdaj, ter njene sposobnosti prilagajanja posebnim okoljskim razmeram.

ZOP „Nizza“

(B) Podrobnosti o kakovosti ali značilnostih proizvoda, ki so bistveno ali izključno posledica geografskega okolja. ZOP „Nizza“ je najbolj cenjeno vino, ki se proizvaja na tem območju. Končni proizvod se od drugih razlikuje zaradi lastnosti tal na območju proizvodnje. Vina „Nizza“, ki se proizvajajo na območjih, ki jih sestavljajo večinoma glinasto-peščena lapornata tla, so intenzivnejša in imajo več barvnih odtenkov, srednjo do visoko vrednost pH in manjšo vsebnost kislin ter zelo intenzivne „zemeljske“ arome (tuf je ime za lapor v lokalnem narečju). So elegantna, močno strukturirana in imajo dolgo življenjsko dobo. Vina z območij s pretežno peščenimi tlemi imajo izrazitejše kisline, manj intenzivne barve ter pester nabor prefinjenih in elegantnih arom z bolj balzamičnimi vonji po aromatičnih travah ter usklajeno strukturo. Optimalna izpostavljenost soncu, talne in podnebne razmere dajejo dobro strukturirana vina bogatih barv, ki so primerna za staranje in imajo dolgo življenjsko dobo. Vinogradi ležijo izključno na gričih in imajo najboljšo lego za absorpcijo sončne svetlobe; to pa je ugodno za zorenje in kakovost grozdja ter povečuje koncentracijo sladkorjev in polifenolov.

ZOP „Nizza“

(C) Opis vzročne zveze med vidiki iz točke (A) in vidiki iz točke (B). Vina „Nizza“ so tako kakovostna zaradi medsebojnega delovanja naravnega okolja in človeških dejavnikov tradicije in znanja pri gojenju, vinifikaciji in staranju vina. Proizvajalci so zlasti sprejeli zelo kakovostne odločitve glede pridelave grozdja (omejeni donosi, zlasti za vrste z izrazom „vigna“) in proizvodnje vin z DOCG „Nizza“, saj ne uporabljajo postopkov obogatitve. Z vinogradniškim znanjem, ki sega v antiko, in gojenjem vinske trte z uporabo konturne obdelave in brajd, ki se spretno obdelujejo s tradicionalno gojitveno obliko guyot in ustreznim redčenjem grozdičev, se v vinogradih v Nizzi ustvarja zelo majhen donos, tj. največ 7 ton ali manj. Ti dejavniki skupaj z razmeroma velikimi dnevnimi temperaturnimi razlikami omogočajo optimalno zorenje grozdja, kar daje vinom „Nizza“ značilne organoleptične lastnosti. Grozdje se trga z največjo skrbnostjo. Trgatev poteka tradicionalno ročno ali z uporabo sodobnih strojev za trganje, ki omogočajo izvajanje postopkov tudi na gričih, s čimer se zagotavlja visoka kakovost potrganega grozdja, da se čim bolj ohranijo njegove kakovostne lastnosti. Tehnika vinifikacije iz te izredno kakovostne surovine je bila izpopolnjena. Tej sledi ustrezno obdobje staranja 18 mesecev, ki za vino „Nizza riserva“ traja več kot 30 mesecev. Območje Nizza je zgodovinsko središče proizvodnje vin barbera v Piemontu, z zavidljivo tradicijo predelave, staranja in trženja končnega proizvoda, kar je pogoj za proizvodnjo strukturiranih rdečih vin, primernih za srednje dolgo do dolgo staranje, in njihovo poznejšo uveljavitev na trgu.

9. Bistveni dodatni pogoji (pakiranje, označevanje, ostale zahteve)

Stekleničenje na razmejenem območju

Pravni okvir:

zakonodaja EU

Vrsta dodatnega pogoja:

stekleničenje na razmejenem geografskem območju

Opis pogoja:

V skladu s členom 8 Uredbe (ES) št. 607/2009 mora stekleničenje ali pakiranje potekati na razmejenem geografskem območju, da se zaščiti kakovost, jamči poreklo in zagotovi učinkovitost pregledov.

Povezava z geografskim območjem porekla in podobo označbe je bolje zajamčena z ustekleničenjem na območju proizvodnje, saj se uporaba vseh tehničnih pravil o prevozu in stekleničenju ter skladnost z njimi lahko zaupata podjetjem na odobrenem območju. Ta zahteva je zato koristna za same izvajalce dejavnosti, ki se zavedajo težave in so odgovorni za ohranjanje kakovosti označbe, za potrošnike pa pomeni zagotovilo glede porekla in kakovosti vin ter njihove skladnosti s specifikacijo proizvoda.

Določbe o označevanju – uporaba imena večje geografske enote

Pravni okvir:

zakonodaja EU

Vrsta dodatnega pogoja:

dodatne določbe o označevanju

Opis pogoja:

Pri označevanju in predstavitvi vin z ZOP „Nizza“ se lahko uporablja ime večje geografske enote „Piemonte“ [Piemont].

Povezava na specifikacijo proizvoda

https://www.politicheagricole.it/flex/cm/pages/ServeBLOB.php/L/IT/IDPagina/16848

(1) UL L 9, 11.1.2019, str. 2.